B. Bugár, podpredseda NR SR: (2001-09-20):
Nech sa páči, pán poslanec Dzurák. Ľ. Dzurák, poslanec: Ďakujem. Vážený pán predsedajúci, vážení členovia vlády, milé dámy, vážení páni, vo svojom vystúpení chcem interpelovať pána ministra životného prostredia vo veci zastúpenia orgánov Recyklačného fondu. Vážený pán minister, nový zákon o odpadoch č. 223/2001 Z. z. nadobudol platnosť k 1. 7. 2001. Už v procese jeho schvaľovania, ale aj v súčasnosti, keď sa začal uplatňovať v praxi, sa problémovým stáva zaradenie Recyklačného fondu. Nový zákon na jednej strane prostredníctvom Recyklačného fondu postihuje výrobcov, distribútorov a ďalších povinnými odvodmi do Recyklačného fondu za vybrané druhy odpadu, na strane druhej však umožňuje za ich zber, zhodnocovanie a zneškodňovanie takto získavať vytvorené finančné zdroje. A práve možnosť získavania finančných zdrojov vyvoláva v rôznych záujmových skupinách doslova boj o ovládnutie Recyklačného fondu, najmä z hľadiska riadenia orgánov fondu, ako základnej pozície na presadzovanie vlastných finančných záujmov. Zákon síce vymedzuje zastúpenie v správnej a dozornej rade fondu jednotlivými dotknutými subjektmi, avšak činnosť, zastúpenie a riadenie sektorov upravuje Štatút Recyklačného fondu. Sektor je pritom základnou organizačnou jednotkou, ktorá zabezpečuje výkon činnosti fondu v oblastiach jednotlivých druhov a odpadov. Okrem iného do pôsobnosti sektorov patrí: spracovanie projektov realizácie systému zberu, zhodnotenie a spracovanie odpadov, preverovanie a posudzovanie žiadostí o poskytovanie prostriedkov z Recyklačného fondu, zabezpečovanie odborných, technických a finančných posúdení žiadostí a podobne. Sú to veľmi významné úlohy, ktoré zásadne môžu ovplyvňovať najmä prerozdelenie zdrojov fondu. Vzhľadom na to, že sa jedná o neštátny Recyklačný fond, nie je dobre, aby jeho orgány v celej štruktúre boli konštituované bez paritného zastúpenia všetkých zainteresovaných subjektov. Mám na mysli, a to chcem zdôrazniť, lebo to je príčinou mojej interpelácie, aj zastúpenie organizácií systému zvozu a zberu, vrátane separovaného zberu. Veď v súčasnej dobe cirka 60 – 70 % zberu pri väčšine komodít zaradených do sektorov zabezpečujú práve organizácie systému zvozu, pričom ich zastúpenie v orgánoch fondu je nulové. V zmysle zákona o odpadoch č. 223/2001 Z. z. v § 63, kde sa hovorí o použití prostriedkov Recyklačného fondu, ods. 1 písm. a), je možné prostriedky fondu použiť formou účelovej dotácie alebo úveru na úhradu investičných a prevádzkových nákladov potrebných na zabezpečenie zberu a zhodnocovanie odpadov. V § 64 – poskytovanie prostriedkov Recyklačného fondu – odsek 2 pripúšťa, že na poskytovanie týchto prostriedkov z fondu nie je právny nárok. Preto pri posudzovaní jednotlivých žiadostí a projektov, keď nebude plnohodnotné obsadenie všetkých orgánov, bude možné len veľmi ťažko stanoviť objektívne kritériá. Naviac to bude o to zložitejšie, lebo sa jedná o neštátny fond a štát nebude mať právo zasahovať do jeho rozhodovania a nebude sa dať zabrániť uprednostňovaniu rôznych záujmových skupín. Je potom skutočne otázne, či pri nevyváženom zastúpení v orgánoch Recyklačného fondu bude zabezpečená objektívnosť posudzovania žiadostí i výšky poskytovaných prostriedkov, príp. schvaľovania zmluvných vzťahov. Okrem toho je skutočne len ťažko možné si predstaviť plnenie komoditných programov jednotlivých sektorov bez účasti organizácií systémového zvozu. Systém zberu odpadu je v súčasnosti veľmi drahý a separovaný zber je väčšinou stratový aj vďaka priemyslu, ktorý výkupné ceny stanovuje predovšetkým z pohľadu svojich potrieb a možností. Napr. výkupná cena skla v hodnote 1,05 koruny za kilogram je platná už takmer 30 rokov, ale cena výrobkov z toho istého skla sa zvýšila dvoj- až trojnásobne. Je síce pravdou, že spracovateľom vzrástli aj ceny vstupov, ale to isté platí aj pre organizácie, ktoré zabezpečujú separovaný zber. Vážený pán minister, myslím si, že je vo všeobecnom záujme, aby sa zabezpečila aspoň minimálna vyváženosť zloženia orgánov Recyklačného fondu na všetkých jeho úrovniach. Bolo by veľkou chybou, práve v tejto etape neprehodnotiť konštituovanie jeho orgánov, príp. aj neusmerniť zastúpenie v sektoroch Recyklačného fondu tak, aby bolo vyvážené a hlavne v prospech všetkých zainteresovaných subjektov. Ďakujem za pozornosť. (Potlesk.)